Svega četiri dana prije parlamentarnih izbora, na suđenju Sanaderu u slučaju Planinska trebali bi se kao svjedoci pojaviti Damir Polančec i Božo Biškupić, ali i još uvijek aktivni akteri HDZ-a Gordan Jandroković i Ivan Šuker. Poziv im je upućen na prijedlog Sanaderove obrane.

Ispitivanje Ivana Šukera, Gordana Jandrokovića, Damir Polančeca i Bože Biškupića na suđenju, u kojemu se bivšeg premijera Ivu Sanadera tereti da je primio 17 milijuna kuna ‘provizije’ nakon što je Ministarstvo regionalnog razvoja kupilo zgradu od tvrtke bivšeg HDZ-ova saborskog zastupnika i vlasnika mesne industrije Stjepana Fiolića, u četvrtak je zatražila Sanaderova obrana.

Ispitivanje sudionika užeg kabineta i sjednice vlade održane 2. travnja 2009. obrana je zatražila kako bi razjasnila okolnosti donošenja odluke o davanju suglasnosti ministarstvu na čijem je čelu bio Petar Čobanković za kupnju sporne nekretnine. Sanaderova odvjetnica Jadranka Sloković kazala je da treba razjasniti je li optuženi bivši premijer na bilo koji način utjecao ili vršio pritisak na svoje suradnike da se donese odluka o kupnji zgrade u Planinskoj.

Niz drugih dokaznih prijedloga

Obrana je, osim toga, iznijela i niz drugih dokaznih prijedloga, među kojima i da se Šukera kao Sanaderovog ministra financija ispita iz kojih se razloga suglasio s kupnjom sporne nekretnine. No, sudsko vijeće će o tome odlučiti naknadno. Uskok se protivio svim novim dokaznim prijedlozima obrane, dok je za svjedočenje bivših Sanaderovih najbližih suradnika ustvrdio da je nevažno. Smatraju da su sve navedene okolnosti već u dostatnoj mjeri utvrđene tijekom dokaznog postupka, iskazima svjedoka, ali i pregledanom dokumentacijom, među kojima je i transkript sa zatvorene vladine sjednice.

Sanader nije bio na sjednici na kojoj je donesena odluka

Obrana se usprotivila takvom stavu Uskoka, podsjetivši da je i odlukom Ustavnog suda kojom je srušena prva pravomoćna presuda Sanaderu u slučajevim Hypo i Ina-MOL ukazano da sud treba biti oprezan kod kriminaliziranja radnji koje su posljedica političkih odluka koje je donijelo kolektivno tijelo. “Sanader nije niti bio na sjedici na kojoj se odlučivalo o kupnji zgrade u Planinskoj pa ljude koji su bili na užem kabinetu treba ispitati kao ključni element za dokazivanje kaznenog djela”, kazala je Sanaderova odvjetnica Jadranka Sloković.

Milijunsko mito u kutiji za hrenovke

Priču o Sanaderovu milijunskom mitu, koje mu je navodno odnio u kutiji za hrenovke, prvi je iznio upravo Fiolić, koji sada sa Sanaderom dijeli optuženičku klupu. Sve optužbe je, osim Fiolića, priznao i Čobanković, no on je nakon nagodbe s tužiteljstvom osuđen na rad za opće dobro.

Uz Sanadera i Fiolića na optuženičkoj je klupi i Mladen Mlinarević, čija je tvrtka Inžinjerski biro, prema Uskokovim tvrdnjama, udvostručila vrijednost nekretnine u Planinskoj prije nego što ju je otkupilo Čobankovićevo ministarstvo.

ODBIJENA JAMČEVINA: Ivo Sanader ostaje u Remetincu

HRT/Danas.hr